钦定古今图书集成/明伦汇编/氏族典/第590卷 > 《廖用贤尚友录》 > 欧阳守道
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳守道

按《宋史欧阳守道传》：“守道字公权，一字迂父，吉州人。
初名巽，自以更名应举非是，当祭必称巽。少孤贫无
师，自力于学，里人聘为子弟师。主人瞷其每食舍肉，
密归遗母，为设二器驰送，乃肯肉食。邻媪儿无不叹
息感动。年未三十，翕然以德行为乡郡儒宗。淳祐元
年，举进士，授雩都主簿。丁母忧，服除，调赣州司户，湖”
南转运副使。吴子良聘守道为岳麓书院副，山长江
万里为国子祭酒，荐为史馆检阅。召试馆职，授秘书
省正字。迁秘书郎，以言罢，守道徒步出钱塘门，唯书
两箧而已。理宗《遗诏》闻，守道与其徒相向哭踊，僮奴
孺子各为悲哀。咸淳三年，特旨与祠，诏迁著作佐郎
兼崇政殿说书兼权都官郎官、经筵，所进皆切于当
世务，上为动色。迁著作郎，卒，家无一钱。